A touz ceaus qui verront ces presentes lettres, je Phelippes de Borbon, chevaliers, sires de Mont Perroux, fais à savoir que je tiens an fié lige sus touz autres seignours de mon seignour l’avesque d’Ostun ma maison de Mont Perroux jurauble et randauble, et tout quantque je porte an la ville de Grueri soit an piaige, ou an homes, ou an tailles, ou an queque chouses autres que ce soient quant au jour d’ui, sauf lou més Marchier de Gegner que je hai a mon tamps conquis dou dit Machier et de ses anfanz; de rechief lou piaige de Mont Palay et les homes que je hai conquis an la dite ville de Mont Palay, et lor més et les apertenances; de rechief, touz mes homes que je hai à Dos Eschaules, et lor més et les apertenances; de rechief, mes homes de Seveler et lor més et les apertenances; de rechief, les homes de Saujon, et lor més et les apertenances; de rechief, lou piaige que je porte an la ville d’Yssi, de grant chemin trespassent, les homes que je hai à Villers, et lor més et les apertenances des més, et se ce estoit que mes sires l’avesques ou ses comandemenz trouvassent aucunes chouses obliées an ce dit fié, je vuil et outroi que li mien lou tenissent an fié dou dit mon père l’avesque ausi cum les autres chouses qui sunt par desus devisiés, sanz ce que je ou li mien n’an fuissiens pris à ochoison. Ou tesmonaige de la quel chose, je Phelippes devant diz ai donées à mon père devant dit l’avesque ces lettres pandanz saelées de mon seaul, et ai prié et requis à home honorauble et saige, à l’arceprestre de Borbon, maistre Jehan, et à maistre Pierre d’Ostun, arceprevoire de Beaune, que il meissent ansamble lor seaul an ces lettres, et nos arceprestre devant dit, à la requeste dou dit Phelippe avons mis noz seaus an ces lettres ou tesmoing de vérité. Ce fut doné an l’an de l’incarnation mil CCLXX ou moys d’avril à Mont Perroux.